**Ca-n prima zi**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Simt nopți la rând cum picură cerneala

Poemelor semnate de-amândoi

Pe ochii mei și-alungă oboseala

Zilelor triste, goale fără noi

Plimbându-ne de mână spre cetate

Ori pe o bancă prinși de fantezii,

Să fie doar într-un cotlon uitate

Aceste amintiri? Aș vrea să știi

Că le trăiesc cu-aceeași pasiune

Ca-n ziua când mi-ai dat primul sărut

Și ți-am șoptit cu inima: Minune,

Ești îngerul ce-n palme mi-a căzut.

- De prea mult timp, prea multă așteptare

A curs pe pagini... Azi suntem tăcuți,

Întemnițați în minele de sare,

Nebuni de dor, prin sabie trecuți,

Dar nu-i războiul ăsta cea mai mare

Durere-nchipuită. Poate ieri

Am rătăcit printre iubiri impare

Iubirea noastră. Altei primăveri

Îi vom cerși un ciob de fericire

Mai verde decât verdele ei crud,

Captivi într-o poveste de iubire

Ce va pleca cu soarele spre sud.

Ioan Grigoraș Liliana Trif